आन्दोलनको सफलताको मुलमन्त्र के थियो भने हामी सात राजनीतिक दलले एउटा आचारसंहिता बनाएका थियौं। जबसम्म आन्दोलनमा रहन्छौं, आन्तरिक जतिसुकै विमति रहेपनि सार्वजनिक रुपमा आरोप–प्रत्यारोप नगर्ने र कुनै नेतालाई दरबारले वा दरबारका दूतले कुराकानी गर्न खोजे कुराकानी गर्ने र सात दलमा राख्ने आचारसंहिता तय गरिएको थियो। एक आपसमा विश्वास गर्ने समझदारी तय भएको थियो। राजा ज्ञानेन्द्रले दलहरु बीचको एकतालाई तोड्न विभिन्न प्रयास गरेका थिए।
